Puk sê oor klasgeld vir 2017Die NWU se Potchefstroomkampus. Foto: NWU Pukke/Facebook Die Noordwes-Universiteit het in ŉ verklaring meer inligting bekend gemaak oor klasgeld en registrasie vir 2017 nadat die voorgestelde universiteitsbegroting tydens ŉ raadsvergadering goedgekeur is. ŉ Jaarlikse verhoging van 8% in studie- en inwoningsgeld is ook as deel van die begroting goedgekeur. Volgens die bestuur van die universiteit beteken dit in beginsel dat alle studente wat vir die nasionale finansiële hulpskema vir studente (NSFAS)-beurse kwalifiseer, sowel as studente wat in die “vergete middel”-groep val (dit wil sê daardie studente wie se huishoudelike inkomste meer as die NSFAS-drempel, maar minder as R600 000 per jaar is), nie deur die verhoging in gelde vir 2017 geraak sal word nie. Die universiteit het verduidelik die goedgekeurde verhoging sal deur die regering in die vorm van ŉ toelaag (sogenaamde gapingsbefondsing) aan die universiteit uitbetaal word en dit sal as ŉ krediet in hierdie studente se rekeninge reflekteer. “Studente met beurse wat alle uitgawes dek, sowel as studente wie se huishoudelike inkomste meer as R600 000 is, sal nie vir die gapingsbefondsing kwalifiseer nie. Soos in die verlede sal alle studente registrasie en minimum-betaalbare gelde met registrasie moet betaal.” Slegs NSFAS-goedgekeurde studente en studente wat deur ander goedgekeurde borge befonds word, sal van hierdie betalings vrygestel word, en sal tydens registrasie stawende dokumentasie in dié verband moet toon. Studente wat beurse ontvang het (behalwe die goedgekeurde NSFAS-studente soos per die gesentraliseerde aansoekproses), moet stawende dokumentasie van die spesifieke beurs gedurende registrasie verskaf. Waar ’n uitstaande bedrag vir die vorige jaar betaalbaar is, sal studente toegelaat word om te registreer indien die beursverskaffers skriftelik onderneem het om hierdie uitstaande bedrag ook te betaal. Die NWU doen ’n ernstige beroep op ouers en studente om dringend reëlings vir die betaling van alle uitstaande gelde te tref. Dit is om te verseker dat studente hulle studies kan voortsit en by voltooiing hulle graad kan ontvang. “Ons het begrip vir ons studente se bekommernisse oor onbekostigbare studiegelde, maar die NWU, soos enige ander instelling, moet finansieel volhoubaar bly om met ons kernbesigheid voort te kan gaan en ŉ nasionale bate te bly,” het die universiteit bygevoeg. “Hierdie kernbesigheid behels die lewering van voorpuntnavorsing en kwaliteitonderrig – terwyl die lewens van ons studente gevorm word – om te verseker dat ons goedgebalanseerde graduandi lewer.” Die NWU gee erkenning aan die regering se inisiatiewe om die fooi-aanpassing vir minder gegoede studente en die vergete middel-groep vir 2017 te absorbeer, en ondersteun die poging om hoër onderwys in die toekoms toenemend meer bekostigbaar te maak. Lees die volledige verklaring met bykomende inligting.